जीत के लिए दूसरी पारी में भारत को 445 रन बनाने थे लेकिन भारत की टीम 178 रन बनाकर ऑल आउट हो गई.भारत की दूसरी पारी को इतनी जल्दी पैवेलियन भेजने में सबसे बड़ा योगदान रहा स्पिन गेंदबाज़ मोईन अली का.मोईन ने भारत की दूसरी पारी में शानदार गेंदबाज़ी करते हुए 67 रन देकर भारत के छह बल्लेबाज़ों को पैवेलियन भेजा. पहली पारी में उन्होंने दो विकेट लिए थे. इस तरह इस टेस्ट मैच में उन्होंने 129 रन देकर आठ विकेट लिए.लेकिन मैन ऑफ़ द मैच चुना गया इंग्लैंड के तेज़ गेंदबाज़ जेम्स एंडरसन को जिन्होंने पहली पारी में शानदार गेंदबाज़ी करते हुए केवल 53 रन देकर पांच विकेट लिए थे. दूसरी पारी में भी उन्होंने सिर्फ़ 24 रन देकर दो विकेट लिए. इस तरह टेस्ट मैच में कुल 77 रन देकर उन्होंने सात विकेट लिए.भारत की ओर से अंजिक्य रहाणे ने इंग्लैंड के गेंदबाज़ों का डटकर मुक़ाबला किया और सर्वाधिक 52 रन बनाकर नाबाद ही पैवेलियन लौटे. उन्होंने पहली पारी में भी अर्धशतक (54) बनाया था.लेकिन रहाणे के अलावा किसी भी भारतीय बल्लेबाज़ ने कुछ ख़ास नहीं किया. शिखर धवन ने 37, कोहली ने 28, कप्तान धोनी ने सिर्फ़ छह रन बनाए.चौथी इनिंग में 445 रनों का पीछा करना हमेशा मुश्किल होता है लेकिन इसका ध्यान रखते हुए भी कहा जा सकता है कि भारतीय बल्लेबाज़ों ने काफ़ी निराशाजनक प्रदर्शन किया.खेल के पांचवें और अंतिम दिन भारत ने 112 रन पर चार विकेट के स्कोर से आगे खेलना शुरू किया लेकिन उसी स्कोर पर रोहित शर्मा आउट हो गए.इस तरह सिर्फ़ 112 रन पर ही भारत की आधी टीम पैवेलियन लौट चुकी थी.उसके बाद तो सिर्फ़ औपचारिकताएं बाक़ी थीं वो भी जल्द ही पूरी हो गईं और भारत ये मैच 266 रनों के लंबे अंतर से हार गया.इंग्लैंड ने टॉस जीतकर पहले बल्लेबाज़ी करने का फ़ैसला किया था. उनका ये फ़ैसला सही साबित हुआ जब कुक, बैलेंस, बेल और बटलर की शानदार बल्लेबाज़ी की बदौलत इंग्लैंड ने सात विकेट पर 569 रनों का विशाल स्कोर खड़ा किया और पारी समाप्ति की घोषणा की.भारत की पहली पारी की ख़राब शुरूआत हुई और धवन सिर्फ़ छह रन बनाकर आउट हो गए. रहाणे और धोनी के अर्धशतक की बदौलत भारत ने पहली पारी में 330 रन बनाए और फ़ॉलोऑन की नौबत आ गई. लेकिन इंग्लैंड ने दोबारा बल्लेबाज़ी करने का फ़ैसला किया.दूसरी पारी में भी इंग्लैंड के बल्लेबाज़ों ने अच्छी शुरूआत की और चार विकेट पर 205 के स्कोर पर पारी समाप्ति की घोषणा कर दी. इस तरह भारत को जीत के लिए 445 रनों का विशाल लक्ष्य दिया जो कि भारत पूरा नहीं कर सका.इस जीत के साथ पांच मैचों की सिरीज़ फ़िलहाल 1-1 पर बराबर हो गई है. पहला टेस्ट ड्रा रहा था जबकि लॉर्डस का दूसरा टेस्ट भारत ने जीता था. चौथा टेस्ट मैनचेस्टर में सात अगस्त से शुरू होगा.(बीबीसी हिन्दी के एंड्रॉएड ऐप के लिए यहां 



क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)